Jens Rohde (V), 2003-06-03:
Jeg synes stadig væk, det er interessant at konstatere, at da man havde en ledighed, der var 20.000 højere i 1998, strammede den daværende regering op.
Det ved hr. Frank Jensen godt.
Man strammede op, fordi ledighedstallet var ved at blive et problem dengang.
Man var bange for at få et stort pris- og lønpres.
Nu står vi i en situation, hvor det ganske enkelt ikke er korrekt, når hr. Frank Jensen siger, at der ikke er udsigt til et opsving.
Alle vurderinger går jo på, at der vil være et opsving til næste år.
Det vil hjælpe de mennesker, som desværre og på ulykkelig vis er røget ud i arbejdsløshed.
Men det er jo heller ikke korrekt, at der ikke er foretaget noget af den her regering.
Hr. Frank Jensen har selv været med til at forhandle vores arbejdsmarkedsreform »Flere i arbejde« på plads.
Vi sikrer en bedre integration.
Vi har skabt bedre rammevilkår
for det private erhvervsliv dels med skattestoppet, dels med vores skattepakke, hele vores konkurrencepakke, alle regelforenklingerne.
Alt dette sikrer jo rammevilkår for det private erhvervsliv, og det er jo dér, folk er røget ud fra.
Det, vi skal sikre, er hele tiden at sørge for bedre rammevilkår for det private erhvervsliv, og det har vi gjort.
Jeg kan i hvert fald ikke bekræfte de tal på voldsofre og trafikdrab, for jeg kender dem ikke.
Men jeg ved, at modsat den tidligere regering sætter vi meget, meget hårdt ind over for vold begået mod mennesker.
Det er jo noget af det, den her regering virkelig har formået at tage fat i.
Så til arbejdsløsheden igen: Jamen nu kigger vi på, om der kan være fornuft i at fremrykke nogle investeringer, og jeg vil godt sige, at vi ikke lader os presse af Enhedslisten, aldrig, aldrig nogen sinde.
Det behøver vi ikke, vil jeg sige til fru Line Barfod.
Men vi vil se på, om der kan være fornuft i at fremrykke, for vi ved, at kommer der et markant opsving til næste år, kan det måske være fornuftigt, at man tager lidt af toppen af det opsving og så flytter den ledige kapacitet fra byggebranchen til i år.
Det vil vi meget gerne være med til at se på, men vi vil også samtidig sige, at det er man altså nødt til at være meget forsigtig med at gøre, for man risikerer, hvis vi får et markant opsving til næste år, at få inflation, pris- og lønpres, og det er farligt for samfundsøkonomien.
Derfor gælder det om at træde meget varsomt, og jeg ved godt, at det ikke huer Enhedslisten, men der er vi uenige, og det er fair nok.
Jeg ved jo godt, at hr. Kristian Thulesen Dahl og Dansk Folkeparti er modstandere af EU og en yderligere integration i EU.
Det synes jeg er helt fair.
Der er vi så bare grundlæggende uenige.
Men jeg synes, at hr. Kristian Thulesen Dahl gør sig en lille smule skyldig i det samme, som jeg anklagede hr. Mogens Lykketoft for, nemlig at lade de to udelukke hinanden og sige, at vi vælger kun den ene vej.
Det mener jeg er fuldstændig uholdbart.
Vi er i Europa.
Vi lever på kontinentet.
Vi har skæbnefællesskab i Europa, vil jeg sige til hr. Kristian Thulesen Dahl.
Jo stærkere, vi kan stå sammen i Europa - det er ikke altid, at det vil lykkes, det er rigtigt, men det er ikke ensbetydende med, at vi ikke skal kæmpe for det - desto større er chancen også for, at vi fremover har fred og stabilitet i Europa.
Det synes jeg historien har vist.
Derfor vil jeg ikke løbe fra den europæiske begejstring, som hr. Kristian Thulesen Dahl godt ved jeg har for det samarbejde, der er i EU.